CELEX: 32014R1042
Language: lt
Date: 2014-07-25 00:00:00
Title: 2014 m. liepos 25 d. Komisijos deleguotasis reglamentas (ES) Nr. 1042/2014 dėl papildomų Reglamento (ES) Nr. 514/2014 nuostatų dėl atsakingų institucijų skyrimo, valdymo ir kontrolės pareigų ir dėl audito institucijų statuso bei įsipareigojimų

3.10.2014   
            
            
               LT
            
            
               Europos Sąjungos oficialusis leidinys
            
            
               L 289/3
            
         KOMISIJOS DELEGUOTASIS REGLAMENTAS (ES) Nr. 1042/2014
   2014 m. liepos 25 d.
   dėl papildomų Reglamento (ES) Nr. 514/2014 nuostatų dėl atsakingų institucijų skyrimo, valdymo ir kontrolės pareigų ir dėl audito institucijų statuso bei įsipareigojimų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos (1), ypač į jo 26 straipsnio 4 dalį ir 29 straipsnio 1 dalį,
   kadangi:
   
               (1)
            
            
               siekiant užtikrinti ankstesnių fondų įgyvendinimo pagal 2007–2013 m. Solidarumo ir migracijos srautų valdymo bendrąją programą ir specialiųjų reglamentų įgyvendinimo pagal 2014–2020 m. programą nuoseklumą, Reglamentas (ES) Nr. 514/2014 didele dalimi grįstas taisyklėmis, kurios taikytos ankstesniems fondams, bet jame atsižvelgta į su pasidalijamuoju valdymu susijusius pakeitimus, nustatytus Europos Parlamento ir Tarybos reglamentu (ES, Euratomas) Nr. 966/2012 (2);
            
         
               (2)
            
            
               siekiant užtikrinti, kad nacionalines programas įgyvendinančios įstaigos būtų pajėgios veiksmingai atlikti savo užduotį ir laikytis Reglamento (ES) Nr. 514/2014 2 straipsnio a punkte nurodytuose specialiuosiuose reglamentuose nustatytų tikslų ir prioritetų, reikėtų nustatyti tų įstaigų skyrimo, jų skyrimo peržiūros ir prireikus nutraukimo taisykles;
            
         
               (3)
            
            
               siekiant užtikrinti, kad jų pareigų apimtis joms leistų įgyvendinti nacionalinę programą, reikia nustatyti taisykles, kuriomis apibrėžiamos atsakingų institucijų valdymo ir kontrolės pareigos, visų pirma sąlygos, kuriomis jos gali perduoti arba pavesti kitam subjektui kai kurias savo užduotis;
            
         
               (4)
            
            
               atrankos ir Sąjungos įnašo skyrimo pagal nacionalines programas procedūra turėtų atitikti skaidrumo, nediskriminavimo ir vienodų sąlygų principus. Todėl reikia nustatyti sąlygas, kuriomis valstybės narės turėtų įgyvendinti nacionalinių programų veiksmus, visų pirma nustatyti, kokiomis aplinkybėmis atsakinga institucija gali tiesiogiai įgyvendinti projektus;
            
         
               (5)
            
            
               visose valstybėse narėse vykdomi auditai turėtų būti veiksmingi, būti tinkamos apimties ir vykdomi laikantis tarptautinių audito standartų. Šiuo tikslu reikėtų aiškiai apibrėžti audito institucijų statusą ir audito standartus;
            
         
               (6)
            
            
               siekiant užtikrinti, kad audito institucijų veiksmais būtų galima grįsti jų audito nuomones, reikėtų apibrėžti skirtingas audito veiksmų rūšis;
            
         
               (7)
            
            
               svarbu, kad audito institucijos veiklos rezultatų ataskaita būtų laiku ir tinkamai pateikta skiriančiajai institucijai ir Europos Komisijai. Visų pirma svarbu, kad valdymo deklaracija ir galutinių audito ataskaitų ir atliktų patikrinimų metinė santrauka, kuri perduodama kartu su metiniu mokėjimo prašymu, tinkamai atskleistų audito institucijos veiklos rezultatus ir susijusias išvadas. Todėl vykdydama audito veiklą audito institucija turėtų užtikrinti, kad šiuose dokumentuose būtų pateikta pakankamai informacijos apie jos audito veiksmus;
            
         
               (8)
            
            
               siekiant užtikrinti greitą šiuo reglamentu numatytų priemonių taikymą ir nevėlinti nacionalinių programų patvirtinimo ir įgyvendinimo, reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
            
         
               (9)
            
            
               Jungtinei Karalystei ir Airijai Reglamentas (ES) Nr. 514/2014 yra privalomas, todėl joms privalomas ir šis reglamentas;
            
         
               (10)
            
            
               Danijai neprivalomas nei Reglamentas (ES) Nr. 514/2014, nei šis reglamentas,
            
         PRIĖMĖ ŠĮ REGLAMENTĄ:
   I SKYRIUS
   
      BENDROSIOS NUOSTATOS
   
   1 straipsnis
   Apibrėžtys
   Šiame reglamente vartojami Reglamente (ES) Nr. 514/2014 apibrėžti terminai. Kitų vartojamų terminų apibrėžtys:
   a)   skiriančioji institucija– Reglamento (ES) Nr. 514/2014 26 straipsnio 1 dalyje nurodyta valstybės narės ministerijos lygmens institucija, kuri skiria atsakingą instituciją;
   b)   kompetentingos institucijos– Reglamento (ES) Nr. 514/2014 25 straipsnio 1 dalyje nurodytos atsakinga institucija, audito institucija ir atitinkamais atvejais įgaliotoji institucija;
   c)   SFC2014– Komisijos įgyvendinimo reglamento (ES) Nr. 802/2014 (3) 2 straipsniu sukurta elektroninė informacinė sistema;
   d)   dotacijos susitarimas– susitarimas ar lygiavertė teisinė priemonė, kuria remdamasi atsakinga institucija teikia dotacijas paramos gavėjui pagal nacionalinę programą vykdomam projektui įgyvendinti.
   II SKYRIUS
   
      ATSAKINGA INSTITUCIJA
   
   
      I SKIRSNIS
   
   
      
         Atsakingos institucijos skyrimas
      
   
   2 straipsnis
   Atsakingos institucijos skyrimo kriterijai ir tvarka
   1.   Įstaiga, kurią ketinama skirti atsakinga institucija, turi administracinę organizacinę struktūrą ir vidaus kontrolės sistemą, atitinkančias šio reglamento priede nustatytus kriterijus (toliau – skyrimo kriterijai). Skyrimo kriterijai apima:
   
               a)
            
            
               vidaus aplinką;
            
         
               b)
            
            
               kontrolės veiklą;
            
         
               c)
            
            
               vidaus informaciją ir ryšius;
            
         
               d)
            
            
               vidaus stebėseną ir ataskaitų teikimą.
            
         Valstybės narės gali nustatyti papildomus skyrimo kriterijus, kad atsižvelgtų į atsakingos institucijos dydį, pareigas ir kitas charakteristikas.
   2.   Reglamento (ES) Nr. 514/2014 26 straipsnio 3 dalyje nurodyta audito institucija įvertina, ar būsima atsakinga institucija atitinka priede nustatytus skyrimo kriterijus, ir skiriančiajai institucijai parengia audito ataskaitą su audito rezultatais, išvadomis ir nuomone.
   3.   Jei skiriančioji institucija nustato, kad būsima atsakinga institucija neatitinka skyrimo kriterijų, ji pateikia konkrečius nurodymus, kaip ištaisyti neatitikimus, ir nustato atitikties kriterijams terminą, kad tą instituciją būtų galima paskirti atsakinga institucija.
   Kol atitiktis nepatvirtinta, įstaiga gali būti laikinai – ne ilgiau kaip 12 mėnesių – paskirta atsakinga institucija. Šio laikino laikotarpio trukmė proporcinga nustatytiems neatitikimams.
   4.   Paskirdama atsakingą instituciją, valstybė narė nedelsdama per SFC2014 apie tai praneša Komisijai. Su šiuo pranešimu valstybė narė perduoda dokumentus, kuriuose nurodo:
   
               a)
            
            
               pagrindinį pareigų padalijimą tarp atsakingos institucijos organizacinių vienetų;
            
         
               b)
            
            
               atitinkamais atvejais jos santykius su įgaliotosiomis institucijomis, veiksmus, kuriuos ketinama perduoti, ir pagrindines šių perduotų veiksmų priežiūros procedūras ir
            
         
               c)
            
            
               pagrindinių procedūrų, pagal kurias tvarkomi paramos gavėjų finansiniai reikalavimai, tvirtinamos ir registruojamos išlaidos, santrauką.
            
         3 straipsnis
   Atsakingos institucijos priežiūra ir skyrimo peržiūra
   1.   Skiriančioji institucija prižiūri atsakingą instituciją, pirmiausia remdamasi šio reglamento 14 straipsnio 2 dalyje nurodyta informacija, ir imasi tolesnių veiksmų dėl visų nustatytų trūkumų.
   2.   Valstybės narės užtikrina, kad skiriančiajai institucijai nedelsiant būtų pranešta informacija, kad atsakinga institucija nebeatitinka skyrimo kriterijų.
   3.   Jei atsakinga institucija nebeatitinka visų skyrimo kriterijų ar jei jos vidaus kontrolės sistema turi tiek trūkumų, kad institucija negali tinkamai atlikti savo užduočių, skiriančioji institucija atsakingai institucijai nustato bandomąjį laikotarpį. Tokiais atvejais skiriančioji institucija parengia atsakingai institucijai skirtą taisomųjų veiksmų planą, kuris turi būti įgyvendintas per laikotarpį, proporcingą neatitikties ar trūkumų dydžiui. Šis laikotarpis neviršija 12 mėnesių nuo bandomojo laikotarpio pradžios.
   4.   Skiriančioji institucija skubiai informuoja Komisiją apie bet kokį pagal 3 dalį parengtą taisomųjų veiksmų planą ir reguliariai informuoja apie padarytą pažangą.
   5.   Jei atsakingos institucijos paskyrimo laikotarpis baigėsi, skiriančioji institucija skubiai paskiria kitą atsakingą instituciją pagal Reglamento (ES) Nr. 514/2014 26 straipsnį ir šio reglamento 2 straipsnį, kad užtikrintų, kad mokėjimai paramos gavėjams nenutrūktų.
   6.   Jeigu Komisija nustato, kad valstybė narė nevykdo įpareigojimo pagal 3 dalį parengti taisomųjų veiksmų planą arba kad atsakinga institucija ir toliau lieka paskirta, nors ji per nustatytą terminą neįvykdė to plano, Komisija imasi veiksmų panaikinti visus likusius trūkumus, taikydama Reglamento (ES) Nr. 514/2014 47 straipsnyje nustatytą atitikties patvirtinimo procedūrą.
   
      II SKIRSNIS
   
   
      
         Atsakingos institucijos valdymo ir kontrolės pareigos
      
   
   4 straipsnis
   Atsakingos institucijos užduotys
   Atsakinga institucija valdo ir įgyvendina nacionalinę programą pagal patikimo finansų valdymo principus. Ji
   
               a)
            
            
               konsultuoja partnerius pagal Reglamento (ES) Nr. 514/2014 12 straipsnio 1 dalį;
            
         
               b)
            
            
               užtikrina tinkamą Reglamento (ES) Nr. 514/2014 12 straipsnio 4 dalyje nurodyto stebėsenos komiteto veikimą;
            
         
               c)
            
            
               naudodamasi SFC2014 teikia pasiūlymą Komisijai dėl Reglamento (ES) Nr. 514/2014 14 straipsnyje nurodytos nacionalinės programos ir visų tolesnių pataisymų;
            
         
               d)
            
            
               apibrėžia ir nustato projektų tinkamumo finansuoti taisykles ir visų projekto veiksmų išlaidas, užtikrindama vienodas sąlygas ir vengdama bet kokio interesų konflikto pagal patikimo finansų valdymo principus;
            
         
               e)
            
            
               rengia ir skelbia kvietimus teikti paraiškas ir pasiūlymus, taip pat rengia ir skelbia tolesnę projektų atranką ir dotacijų jiems skyrimą pagal nacionalinę programą, atsižvelgdama į Reglamento (ES) Nr. 514/2014 2 straipsnio a punkte nurodytų specialiųjų reglamentų taikymo sritį bei tikslus ir į šio reglamento 9 straipsnyje nustatytus kriterijus;
            
         
               f)
            
            
               užtikrina, kad būtų sukurtos duomenų, kurie būtini, kad būtų galima Komisijai pateikti bendrų ir konkrečios programos rodiklių ataskaitą, kartu su kitais programos ir projektų įgyvendinimo duomenimis, rinkimo sistemos;
            
         
               g)
            
            
               gauna Komisijos mokėjimus ir atlieka mokėjimus paramos gavėjams;
            
         
               h)
            
            
               užtikrina bendro finansavimo pagal specialiuosius reglamentus ir pagal kitas susijusias nacionalines ir Sąjungos priemones nuoseklumą ir papildomumą;
            
         
               i)
            
            
               stebi projektus ir tikrina, kad deklaruotos projektų išlaidos būtų faktiškai patirtos ir atitiktų Sąjungos ir nacionalines taisykles:
            
         
               j)
            
            
               užtikrina, kad būtų įdiegta kompiuterizuota apskaitos įrašų apie kiekvieną pagal nacionalinę programą vykdomą projektą registravimo bei saugojimo sistema ir kad būtų renkami finansų valdymui, stebėsenai, kontrolei bei vertinimui reikalingi įgyvendinimo duomenys;
            
         
               k)
            
            
               nepažeisdama nacionalinių apskaitos taisyklių, užtikrina, kad paramos gavėjai ir kitos pagal nacionalinę programą finansuojamų projektų įgyvendinime dalyvaujančios įstaigos turėtų atskirą apskaitos sistemą arba tinkamą visų su projektu susijusių sandorių apskaitos kodeksą;
            
         
               l)
            
            
               užtikrina, kad Reglamento (ES) Nr. 514/2014 56 straipsnyje ir 57 straipsnio 1 dalyje nurodyti nacionalinės programos vertinimai būtų atliekami laikantis susijusių terminų;
            
         
               m)
            
            
               užtikrina, kad nepriklausomi vertintojai, atlikdami Reglamento (ES) Nr. 514/2014 56 straipsnyje ir 57 straipsnio 1 dalyje nurodytą vertinimą ir formuluodami vertinimo nuomonę, gautų visą reikalingą informaciją apie nacionalinės programos valdymą;
            
         
               n)
            
            
               nustato procedūras, kuriomis užtikrinama visų su išlaidomis, sprendimais ir kontrolės veiksmais susijusių dokumentų audito seka ir jų saugojimas pagal Komisijos įgyvendinimo reglamentus, priimtus remiantis Reglamento (ES) Nr. 514/2014 27 straipsnio 5 dalimi;
            
         
               o)
            
            
               užtikrina, kad audito institucija, atlikdama Reglamento (ES) Nr. 514/2014 29 straipsnyje nurodytą auditą ir formuluodama audito nuomonę, gautų visą reikalingą informaciją apie taikomas valdymo ir kontrolės procedūras ir apie pagal specialiuosius reglamentus finansuotas išlaidas;
            
         
               p)
            
            
               parengia Reglamento (ES) Nr. 514/2014 54 straipsnyje nurodytas įgyvendinimo ataskaitas ir Reglamento (ES) Nr. 514/2014 57 straipsnio 1 dalyje nurodytas vertinimo ataskaitas ir teikia jas Komisijai naudodamasi SFC2014;
            
         
               q)
            
            
               parengia mokėjimo prašymą pagal Reglamento (ES) Nr. 514/2014 44 straipsnį ir teikia jį Komisijai naudodamasi SFC2014;
            
         
               r)
            
            
               vykdo informavimo ir viešinimo veiksmus ir skleidžia programos rezultatus pagal Reglamento (ES) Nr. 514/2014 53 straipsnį;
            
         
               s)
            
            
               vykdo administracinius patikrinimus ir patikrinimus vietoje pagal Reglamento (ES) Nr. 514/2014 27 straipsnį;
            
         
               t)
            
            
               bendradarbiauja su Komisija ir kitų valstybių narių atsakingomis institucijomis ir
            
         
               u)
            
            
               atsižvelgia į audito institucijos nustatytas problemas jas išspręsdama arba, kai nesutinka su audito institucijos nustatytomis problemomis, pateikdama išsamų pagrindimą.
            
         5 straipsnis
   Įgaliotoji institucija
   1.   Atsakinga institucija gali kai kurias arba visas savo užduotis perduoti įgaliotajai institucijai pagal Reglamento (ES) Nr. 514/2014 25 straipsnio 1 dalies c punktą. Perduodant bet kokias užduotis laikomasi patikimo finansų valdymo ir nediskriminavimo principų ir užtikrinamas Sąjungos finansavimo matomumas. Dėl perduotų užduočių negali kilti interesų konfliktų.
   2.   Atsakingos institucijos įgaliotajai institucijai perduotų užduočių aprėptis ir išsamios jų vykdymo procedūros nustatytos atsakingos institucijos ir įgaliotosios institucijos pasirašytame dokumente. Šiame perdavimo akte paminima bent:
   
               a)
            
            
               susijęs specialusis reglamentas;
            
         
               b)
            
            
               įgaliotajai institucijai perduota (-os) užduotis (-ys);
            
         
               c)
            
            
               įgaliotosios institucijos įsipareigojimas patikrinti paramos gavėjų atitiktį Sąjungos ir nacionalinėms taisyklėms;
            
         
               d)
            
            
               įgaliotosios institucijos įsipareigojimas sukurti ir palaikyti organizacinę struktūrą ir valdymo bei kontrolės sistemą, pritaikytą nustatytoms pareigoms atlikti;
            
         
               e)
            
            
               informacija ir patvirtinamieji dokumentai, kuriuos įgaliotoji institucija turi pateikti atsakingai institucijai, taip pat terminai, kurių ji turi laikytis, ir
            
         
               f)
            
            
               atsakingos institucijos mechanizmas, skirtas įgaliotajai institucijai prižiūrėti.
            
         3.   Pagal Reglamento (ES) Nr. 514/2014 25 straipsnio 1 dalies a punktą ryšių su Komisija palaikymo užduotis neperduodama. Įgaliotoji institucija ryšius su Komisija palaiko per atsakingą instituciją.
   4.   Jei įgaliotoji institucija nėra valdžios institucija arba privati įstaiga, kuri teikia nacionaline teise reglamentuojamas viešąsias paslaugas, atsakinga institucija tai institucijai neperduoda įgyvendinimo įgaliojimų, kuriais suteikiama plati veiksmų laisvė priimant politinius sprendimus.
   5.   Atsakinga institucija lieka atsakinga už užduotis, kurias ji perdavė. Atsakinga institucija reguliariai peržiūri perduotas užduotis, kad įsitikintų, kad veikla vykdoma tinkamai ir laikantis Sąjungos ir nacionalinių taisyklių.
   6.   Kiek tai susiję su perduotomis užduotimis, šis reglamentas įgaliotajai institucijai taikomas pagal analogiją.
   6 straipsnis
   Kitam subjektui pavestos užduotys
   Atsakinga institucija gali dalį savo užduočių pavesti kitam subjektui. Tačiau ji lieka už jas atsakinga.
   Atsakinga institucija reguliariai peržiūri kitam subjektui pavestas užduotis, kad įsitikintų, kad veikla vykdoma tinkamai ir laikantis Sąjungos ir nacionalinių taisyklių.
   
      III SKIRSNIS
   
   
      Su viešąja intervencija susijusios atsakingos institucijos įsipareigojimai
   
   7 straipsnis
   Atsakingos institucijos kaip dotacijas skiriančios įstaigos vaidmuo
   1.   Paprastai atsakinga institucija skiria dotacijas pagal nacionalinę programą vykdomiems projektams, remdamasi kvietimais teikti paraiškas.
   2.   Atsakinga institucija gali skirti dotacijas projektams, remdamasi ribotu kvietimu teikti paraiškas.
   Riboti kvietimai teikti paraiškas dėl specifinio projekto pobūdžio ar paraiškas teikti pakviestų įstaigų techninės ar administracinės kompetencijos skirti tik atrinktoms organizacijoms.
   Priežastys, kuriomis pagrindžiamas ribotas kvietimas teikti paraiškas, išdėstomos kvietime teikti paraiškas.
   3.   Atsakinga institucija dotacijas gali skirti tiesiogiai, kai nėra kito pasirinkimo dėl specifinio projekto pobūdžio ar susijusių įstaigų techninės ar administracinės kompetencijos, kaip antai de jure ar de facto monopolijų atveju.
   Priežastys, kuriomis pagrindžiamas tiesioginis dotacijų skyrimas, išdėstomos sprendime dėl dotacijos skyrimo.
   4.   Tinkamai pagrįstais atvejais, įskaitant tolesnį daugiamečių projektų, atrinktų po ankstesnio kvietimo teikti paraiškas, vykdymą ar nepaprastąją padėtį, dotacijos gali būti skiriamos neskelbiant kvietimo teikti paraiškas.
   Priežastys, kuriomis pagrindžiama, kodėl dotacija skirta be kvietimo teikti paraiškas, išdėstomos sprendime dėl dotacijos skyrimo.
   5.   Kai atsakinga institucija veikia kaip dotacijas skirianti įstaiga, nei atsakinga institucija, nei bet kuri įgaliotoji institucija negali būti pagal šį straipsnį skirtos dotacijos gavėjos.
   6.   Atsakinga institucija nusprendžia, kas skiria dotacijas, ir užtikrina, kad būtų išvengta interesų konfliktų, visų pirma tais atvejais, kai paraiškos teikėjos yra nacionalinės įstaigos.
   8 straipsnis
   Sąlygos, kuriomis atsakinga institucija veikia kaip vykdomoji įstaiga
   1.   Atsakinga institucija gali nuspręsti projektus įgyvendinti tiesiogiai (viena arba kartu su kita nacionaline institucija) dėl administracinių įgaliojimų, techninės patirties arba todėl, kad dėl projekto charakteristikos nėra jokio kito būdo jį įgyvendinti, pavyzdžiui, dėl de jure monopolijos ar saugumo reikalavimų. Tokiais atvejais dotacijos gavėja yra atsakinga institucija.
   2.   Motyvai, dėl kurių atsakinga institucija veikia kaip vykdomoji įstaiga ir atrenka bet kurias susijusias nacionalines institucijas, kaip aprašyta 1 dalyje, pranešami Komisijai Reglamento (ES) Nr. 514/2014 54 straipsnyje nurodytoje metinėje įgyvendinimo ataskaitoje.
   3.   Įgyvendindama projektus kaip vykdomoji įstaiga, atsakinga institucija laikosi geriausio kainos ir kokybės santykio principo ir neleidžia kilti interesų konfliktams.
   4.   Administraciniame sprendime bendrai finansuoti projektą pagal nacionalinę programą pateikiama visa informacija, kurios reikia bendrai finansuojamų prekių tiekimui ir paslaugų teikimui stebėti ir patirtoms išlaidoms patikrinti.
   5.   Jei tikėtina, kad atsakinga institucija reguliariai veiks kaip vykdomoji įstaiga:
   
               a)
            
            
               atsakinga institucija ir audito institucija nepriklauso tai pačiai įstaigai, nebent audito institucija atskaitinga išorės įstaigai ir garantuojamas jos audito nepriklausomumas, ir
            
         
               b)
            
            
               nedaroma įtakos atsakingos institucijos užduotims, kaip išdėstyta 4 straipsnyje.
            
         9 straipsnis
   Atrankos ir dotacijų skyrimo procedūra
   1.   7 straipsnio 1 dalyje nurodyti kvietimai teikti paraiškas skelbiami taip, kad būtų užtikrintas konkurso atvirumas ir tinkamas viešumas galimų paramos gavėjų atžvilgiu. Bet koks esminis kvietimų teikti paraiškas pakeitimas skelbiamas tokiu pačiu būdu.
   7 straipsnio 1 ir 2 dalyse nurodytuose kvietimuose teikti paraiškas nurodoma bent:
   
               a)
            
            
               tikslai;
            
         
               b)
            
            
               atrankos ir dotacijų skyrimo kriterijai;
            
         
               c)
            
            
               su Sąjunga susijusios sąlygos ir, jei taikoma, nacionalinis finansavimas, įskaitant, kai taikoma, galimybę prašyti didesnės bendro finansavimo dalies pagal Reglamento (ES) Nr. 514/2014 16 straipsnio 5 dalį;
            
         
               d)
            
            
               sąlygos ir galutinė paraiškų pateikimo data;
            
         
               e)
            
            
               išlaidų tinkamumo finansuoti taisyklės;
            
         
               f)
            
            
               projekto trukmė ir
            
         
               g)
            
            
               finansinė ir kita informacija, kuri turi būti saugoma ir pranešama.
            
         2.   Prieš priimdama sprendimą dėl dotacijos skyrimo, atsakinga institucija įsitikina, kad projekto paramos gavėjai yra pajėgūs atitikti atrankos ir dotacijų skyrimo kriterijus.
   3.   Atsakinga institucija apibrėžia pasiūlymų priėmimo procedūras. Atsakinga institucija atlieka pasiūlymų oficialią, techninę ir biudžeto analizę ir kokybinį vertinimą, skaidriai ir nediskriminuojamai taikydama kvietime teikti paraiškas nustatytus kriterijus. Atsakinga institucija raštu užfiksuoja kitų pasiūlymų atmetimo priežastis.
   4.   Sprendime dėl dotacijos skyrimo nurodomi bent jau paramos gavėjų pavadinimai, svarbiausia informacija apie projektą ir veiksmų tikslai, didžiausia Sąjungos įnašo suma ir didžiausia visų tinkamų finansuoti išlaidų bendro finansavimo dalis.
   5.   Atsakinga institucija apie savo sprendimą raštu informuoja visus paraiškų teikėjus. Konkurso nelaimėjusiems paraiškų teikėjams ji pateikia paraiškų atmetimo priežastis su nuoroda į atrankos ir dotacijų skyrimo kriterijus.
   10 straipsnis
   Dokumentai, kuriais įforminamos dotacijos, kai atsakinga institucija veikia kaip dotacijas skirianti įstaiga
   1.   Kai atsakinga institucija veikia kaip dotacijas skirianti įstaiga, ji nustato projektų valdymo procedūras, kuriomis reikalaujama bent:
   
               a)
            
            
               pasirašyti dotacijos susitarimus su paramos gavėjais ir
            
         
               b)
            
            
               administraciniais būdais, kaip antai keičiantis korespondencija ar ataskaitomis raštu, užtikrinti dotacijos sutarimų ir bet kokių jų pakeitimų stebėseną.
            
         2.   Dotacijos susitarimas apima ar jame nurodomi tokie aspektai:
   
               a)
            
            
               didžiausia Sąjungos įnašo suma;
            
         
               b)
            
            
               didžiausia Sąjungos įnašo procentinė dalis pagal susijusį specialųjį reglamentą;
            
         
               c)
            
            
               išsamus projekto aprašymas ir tvarkaraštis;
            
         
               d)
            
            
               jei taikytina, bet kokia didelė užduotis, kurią paramos gavėjas ketina subrangos būdu perleisti kitam subjektui, ir susijusios išlaidos;
            
         
               e)
            
            
               susitarimu numatytas išankstinis projekto biudžetas ir finansavimo planas, įskaitant išlaidas ir pajamas, laikantis nustatytų tinkamumo finansuoti taisyklių;
            
         
               f)
            
            
               Sąjungos įnašo užbaigiant projektą apskaičiavimo metodas;
            
         
               g)
            
            
               tvarkaraštis ir susitarimo įgyvendinimo nuostatos, įskaitant nuostatas dėl ataskaitų teikimo įsipareigojimų, susitarimo keitimų ir nutraukimo;
            
         
               h)
            
            
               projekto veiklos tikslai, įskaitant kiekybinius tikslus ir rodiklius, dėl kurių reikia atsiskaityti;
            
         
               i)
            
            
               nuostata, kuria paramos gavėjas įpareigojamas laiku surinkti specialiajame reglamente nustatytiems bendriems rodikliams ir bet kuriems konkrečios programos rodikliams būtinus duomenis ir šiuos duomenis pateikti bent kartą per metus;
            
         
               j)
            
            
               tinkamų finansuoti išlaidų apibrėžtis, įskaitant, kai taikytina, standartinių vieneto įkainių, fiksuotųjų sumų ir finansavimo nustatyto dydžio suma metodikos aprašymą;
            
         
               k)
            
            
               apskaitos tvarkymo reikalavimai ir dotacijos mokėjimo sąlygos;
            
         
               l)
            
            
               audito sekos sąlygos;
            
         
               m)
            
            
               duomenų apsaugos nuostatos ir
            
         
               n)
            
            
               viešinimo nuostatos.
            
         3.   Paprastai dotacijos susitarimas pasirašomas prieš pradedant bet kokius nacionalinės programos lėšomis finansuojamus projekto veiksmus.
   4.   Dotacijos susitarime aiškiai nurodoma, kad Komisija ar jos atstovai ir Audito Rūmai turi audito įgaliojimus visų dotacijų gavėjų, rangovų ir subrangovų, kurie gauna Sąjungos finansavimą pagal nacionalinę programą, atžvilgiu ir tais įgaliojimais naudosis tikrindami dokumentus ir atlikdami patikrinimus vietoje.
   11 straipsnis
   Dokumentai, kuriais įforminamos dotacijos, kai atsakinga institucija veikia kaip vykdomoji įstaiga
   1.   Kai atsakinga institucija veikia kaip vykdomoji įstaiga, ji nustato projektų valdymo procedūras, kuriomis reikalaujama bent:
   
               a)
            
            
               įforminti administracinį sprendimą bendrai finansuoti projektus ir
            
         
               b)
            
            
               administraciniais būdais, kaip antai keičiantis korespondencija ar ataskaitomis raštu, užtikrinti administracinio sprendimo ir bet kokių jo pakeitimų stebėseną.
            
         2.   Administracinis susitarimas apima ar jame nurodomi tokie aspektai:
   
               a)
            
            
               didžiausia Sąjungos įnašo suma;
            
         
               b)
            
            
               didžiausia Sąjungos įnašo procentinė dalis pagal susijusį specialųjį reglamentą;
            
         
               c)
            
            
               išsamus projekto aprašymas ir tvarkaraštis;
            
         
               d)
            
            
               jei taikytina, bet kokia didelė užduotis, kurią paramos gavėjas ketina subrangos būdu perleisti kitam subjektui, ir susijusios išlaidos;
            
         
               e)
            
            
               susitarimu numatytas išankstinis projekto biudžetas ir finansavimo planas, įskaitant išlaidas ir pajamas, laikantis nustatytų tinkamumo finansuoti taisyklių;
            
         
               f)
            
            
               Sąjungos įnašo užbaigiant projektą apskaičiavimo metodas;
            
         
               g)
            
            
               projekto veiklos tikslai, įskaitant kiekybinius tikslus ir naudotinus rodiklius;
            
         
               h)
            
            
               nuostata, kuria atsakinga institucija įpareigojama rinkti ir bent kartą per metus pateikti specialiajame reglamente nustatytiems bendriems rodikliams ir bet kuriems konkrečios programos rodikliams būtinus duomenis;
            
         
               i)
            
            
               tinkamų finansuoti išlaidų apibrėžtis, įskaitant, kai taikytina, standartinių vieneto įkainių, fiksuotųjų sumų ir finansavimo nustatyto dydžio suma metodikos aprašymą;
            
         
               j)
            
            
               apskaitos tvarkymo reikalavimai ir dotacijos mokėjimo sąlygos;
            
         
               k)
            
            
               audito sekos sąlygos;
            
         
               l)
            
            
               duomenų apsaugos nuostatos ir
            
         
               m)
            
            
               viešinimo nuostatos.
            
         3.   Paprastai administracinis sprendimas priimamas prieš pradedant bet kokius nacionalinės programos lėšomis finansuojamus projekto veiksmus.
   4.   Administraciniame sprendime aiškiai nurodoma, kad Komisija ar jos atstovai ir Audito Rūmai turi audito įgaliojimus visų dotacijų gavėjų, rangovų ir subrangovų, kurie gauna Sąjungos finansavimą pagal nacionalinę programą, atžvilgiu ir tais įgaliojimais naudosis tikrindami dokumentus ir atlikdami patikrinimus vietoje.
   III SKYRIUS
   
      AUDITO INSTITUCIJOS STATUSAS IR SU AUDITU SUSIJĘ ĮSIPAREIGOJIMAI
   
   12 straipsnis
   Audito institucijos statusas
   1.   Pagal Reglamento (ES, Euratomas) Nr. 966/2012 59 straipsnio 5 dalies antrą pastraipą ir Reglamento (ES) Nr. 514/2014 25 straipsnio 1 dalies b punktą audito institucija veikia nepriklausomai nuo atsakingos institucijos. Veiklos nepriklausomumas užtikrinamas tada, kai tarp audito institucijos ir atsakingos institucijos nėra tiesioginio hierarchinio ryšio, o audito institucijos nuomonės ir deklaracijos yra visiškai autonomiškos.
   2.   Visi audito veiksmai vykdomi laikantis tarptautiniu mastu pripažintų audito standartų.
   13 straipsnis
   Kitam subjektui pavesta audito veikla
   Audito institucija dalį savo audito veiklos gali pavesti kitai audito įstaigai su sąlyga, kad ši įstaiga veikia nepriklausomai nuo atsakingos institucijos. Audito institucija lieka atsakinga už veiklą, kurią ji pavedė kitam subjektui.
   Kitam subjektui pavesti auditai vykdomi laikantis tarptautiniu mastu pripažintų audito standartų ir atidžiai stebint ir prižiūrint audito institucijai.
   14 straipsnis
   Auditai
   1.   Kad galėtų pateikti Reglamento (ES, Euratomas) Nr. 966/2012 59 straipsnio 5 dalies antroje pastraipoje nurodytą nuomonę, audito institucija atlieka sistemos ir finansinius auditus.
   2.   Sistemos auditais patikrinama, ar atsakingos institucijos valdymo ir kontrolės sistemos veikė veiksmingai, kad būtų deramai užtikrinama, kad į metines finansines ataskaitas įtrauktos išlaidos būtų teisėtos ir tvarkingos.Remdamasi šiais auditais audito institucija nusprendžia, ar atsakinga institucija tebeatitinka priede nustatytus skyrimo kriterijus.
   3.   Finansiniai auditai atliekami, kad būtų deramai užtikrinama, kad metinėse finansinėse ataskaitose būtų pateikiama tikra ir teisinga informacija apie atsakingos institucijos deklaruotas išlaidas.
   Kad galėtų padaryti išvadą, ar ataskaitose pateikiama tikra ir teisinga informacija, audito institucija patikrina, ar visi išmokėtų išlaidų elementai ir atsakingos institucijos per finansinius metus gauti ir į sąskaitas įtraukti viešieji įnašai yra teisingai užfiksuoti apskaitos sistemoje ir atitinka atsakingos institucijos pildomus patvirtinamuosius apskaitos įrašus. Remdamasi šiomis ataskaitomis audito institucija visų pirma:
   
               a)
            
            
               patikrina, ar bendra tinkamų finansuoti išlaidų suma, deklaruota Komisijai pateiktame metinio likučio mokėjimo prašyme, atitinka išlaidas, nurodytas atsakingos institucijos ataskaitose, ir, jei yra skirtumų, patikrina, ar ataskaitose pateikti tinkami paaiškinimai dėl sumų sutikrinimo;
            
         
               b)
            
            
               patikrina, ar anuliuotos ir susigrąžintos sumos, susigrąžintinos sumos ir ataskaitinių metų pabaigoje nesusigrąžinamos sumos atitinka į atsakingos institucijos apskaitos sistemą įtrauktas sumas ir yra pagrįstos atsakingos institucijos dokumentais pagrįstais sprendimais;
            
         
               c)
            
            
               įsitikina, kad atsakinga institucija atliko administracinius patikrinimus ir patikrinimus vietoje pagal Reglamento (ES) Nr. 514/2014 27 straipsnį.
            
         Patikrinimai, nurodyti a, b ir c punktuose, gali būti atliekami naudojant imtį.
   4.   Atlikdama sistemos ir finansinius auditus, audito institucija pakartoja kai kuriuos atsakingos institucijos atliktus administracinius patikrinimus arba patikrinimus vietoje. Audito institucija nusprendžia dėl pakartotinio audito veiklos patikrinimo masto, remdamasi pačios atliktu rizikos vertinimu.
   5.   Jei audito institucijos sistemos ar finansiniais auditais nustatoma esminių atsakingos institucijos valdymo ir kontrolės sistemų veiksmingo veikimų trūkumų, audito institucija:
   
               a)
            
            
               įvertina šių trūkumų finansinį poveikį ir poveikį veiklai;
            
         
               b)
            
            
               teikia tinkamas rekomendacijas atsakingai institucijai dėl taisomųjų ir prevencijos priemonių;
            
         
               c)
            
            
               stebi, kaip atsakinga institucija įgyvendina šias priemones, ir įvertina, ar vykdomas veiksmų planas, kad būtų atkurtas veiksmingas valdymo ir kontrolės sistemų veikimas.
            
         6.   Užbaigusi 1, 2 ir 3 dalyse nurodytus audito veiksmus, audito institucija nustatytus faktus pateikia skiriančiajai institucijai ir nurodo, ar, jos nuomone, atsakinga institucija tebeatitinka skyrimo kriterijus.
   7.   Audito institucija užtikrina, kad visą su 1, 2 ir 3 dalyse nurodytais jos audito veiksmais susijusią informaciją atsakinga institucija tinkamai praneštų Europos Komisijai.
   IV SKYRIUS
   
      BAIGIAMOJI NUOSTATA
   
   15 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas pagal Sutartis privalomas visas ir tiesiogiai taikomas valstybėse narėse.
      Priimta Briuselyje 2014 m. liepos 25 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 150, 2014 5 20, p. 112.
   
      (2)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
   
      (3)  2014 m. liepos 24 d. Komisijos įgyvendinimo reglamentas (ES) Nr. 802/2014, kuriuo pagal Europos Parlamento ir Tarybos reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos, nustatomi nacionalinių programų pavyzdžiai ir Komisijos ir valstybių narių elektroninio keitimosi duomenimis sistemos nuostatos bei sąlygos (OL L 219, 2014 7 25, p. 22).
   
      PRIEDAS
      Atsakingos institucijos skyrimo kriterijai
      1.   Vidaus aplinka
      
      A.   Organizacinė struktūra
      
      
               
                  1.
               
               
                  Organizacinė struktūra, kurios reikia, kad atsakinga institucija galėtų vykdyti 4 straipsnyje jai nustatytas užduotis.
               
            
               
                  2.
               
               
                  Organizacinėje schemoje apibrėžta organizacinė struktūra, iš kurios aiškiai matyti paskirtos funkcijos ir pareigos.
               
            B.   Žmogiškųjų išteklių standartai
      
      
               
                  1.
               
               
                  Tinkami žmogiškieji ištekliai, kurių reikia 4 straipsnyje aprašytoms užduotis atlikti.
               
            
               
                  2.
               
               
                  Pareigų atskyrimas, kad joks personalo narys nebūtų atsakingas už daugiau kaip vieną iš šių užduočių – patvirtinti finansavimą nacionalinės programos lėšomis, išmokėti tas sumas ar teikti dėl jų ataskaitas – ir kad joks personalo narys nė vienos iš šių užduočių nevykdytų be kito personalo nario priežiūros.
               
            
               
                  3.
               
               
                  Kiekvieno personalo nario pareigų rašytinė apibrėžtis, įskaitant jo vykdomos finansinės priežiūros ribas.
               
            
               
                  4.
               
               
                  Reikiami darbuotojų mokymai.
               
            
               
                  5.
               
               
                  Procedūros, kad būtų išvengta interesų konfliktų, taip pat tais atvejais, kai atsakingas arba su finansine atsakomybe susijusias pareigas užimantis asmuo, kuris tikrina, išduoda leidimus, atlieka mokėjimus ir vykdo mokėjimo prašymų apskaitą, taip pat atlieka kitas funkcijas ne toje atsakingoje institucijoje.
               
            2.   Kontrolės veikla
      
      A.   Projektų atranka
      
      
               
                  1.
               
               
                  Atrankos ir dotacijų skyrimo procedūros pagal 9 straipsnį.
               
            
               
                  2.
               
               
                  Dotacijos susitarimų ir administracinių sprendimų turinio ir pasirašymo procedūros pagal 10 ir 11 straipsnius.
               
            B.   Administracinių patikrinimų ir patikrinimų vietoje procedūros
      
      
               
                  1.
               
               
                  Procedūros, kad atsakingos institucijos vadovybė būtų tinkamu lygiu, reguliariai ir laiku informuota apie atliktų patikrinimų rezultatus, kad galėtų peržiūrėti kontrolės strategiją ir vidaus kontrolės procedūras, jei būtų nustatyta sistemos trūkumų ar kitais reikiamais atvejais.
               
            
               
                  2.
               
               
                  Imties metodo, naudojamo, kai administraciniai patikrinimai ar patikrinimai vietoje nėra išsamūs, bet atliekami naudojant imtį, aprašymas ir pranešimo apie neatitikimus ir pažeidimus procedūra.
               
            
               
                  3.
               
               
                  Jei spausdintinius arba elektroninius dokumentus, susijusius su atlikta finansinių reikalavimų kontrole, pasilieka kitos įstaigos, tų įstaigų ir atsakingos institucijos nustatytos procedūros, kuriomis užtikrinama, kad atsakinga institucija galėtų susipažinti su šiais dokumentais.
               
            C.   Leidimo apmokėti paramos gavėjo pateiktus finansinius reikalavimus procedūros
      
      
               
                  1.
               
               
                  Procedūros, kuriomis užtikrinamas dotacijos susitarimų, administracinių sprendimų ir sutarčių įgyvendinimo laikantis sutarties sąlygų stebėsena.
               
            
               
                  2.
               
               
                  Paramos gavėjo pateiktų finansinių reikalavimų gavimo, užfiksavimo ir tvarkymo procedūros, kuriose visų pirma aprašomi naudotini dokumentai ir atliktų veiksmų peržiūros procedūra.
               
            
               
                  3.
               
               
                  Patikrinimų, kurių reikalaujama iš kiekvieno personalo nario, atsakingo už leidimo suteikimą, kontrolinis sąrašas, įskaitant atliktų veiksmų peržiūrą.
               
            
               
                  4.
               
               
                  Leidimo apmokėti procedūra, įskaitant atitikties Sąjungos ir nacionalinėms taisyklėms patikrinimą ir Reglamento (ES) Nr. 514/2014 5 straipsnio 2 dalimi ir 27 straipsniu reikalaujamus patikrinimus, siekiant užkirsti kelią sukčiavimui ir pažeidimams arba nustatyti tokius atvejus, ypač atsižvelgiant į galimą riziką.
               
            D.   Mokėjimo procedūros
      
      
               
                  1.
               
               
                  Procedūros, kuriomis užtikrinama, kad mokėjimai būtų atliekami tik į paramos gavėjui priklausančias banko sąskaitas ir kad niekada nebūtų mokama grynaisiais.
               
            
               
                  2.
               
               
                  Procedūros, kuriomis užtikrinama, kad visi nepervesti mokėjimai būtų grąžinti į nacionalinės programos biudžetą.
               
            E.   Apskaitos procedūros
      
      Apskaitos procedūros, kuriomis užtikrinama, kad metinės finansinės ataskaitos būtų išsamios, tikslios ir parengtos laiku ir kad bet kokios klaidos ar praleidimai būtų pastebėti ir ištaisyti, visų pirma reguliariai tikrinant ir suderinant duomenis.
      F.   Išankstinių mokėjimų procedūros
      
      
               
                  1.
               
               
                  Procedūros, kuriomis užtikrinama, kad avansų mokėjimai paramos gavėjams apskaitos dokumentuose būtų nurodomi atskirai.
               
            
               
                  2.
               
               
                  Procedūros, kuriomis užtikrinama, kad avansai būtų patvirtinami per nustatytus terminus, o tie, kurie dar nepatvirtinti, būtų nedelsiant nustatyti.
               
            G.   Skolų procedūros
      
      
               
                  1.
               
               
                  Procedūros, kuriomis užtikrinama, kad A–D punktuose nustatyti kriterijai mutatis mutandis būtų taikomi lėšoms, kurias atsakinga institucija privalo susigrąžinti pagal Reglamento (ES) Nr. 514/2014 21 straipsnio h punktą.
               
            
               
                  2.
               
               
                  Procedūros, kuriomis užtikrinami tinkami tolesni veiksmai dėl išduotų vykdomųjų raštų sumoms išieškoti ir, jei taikytina, dėl delspinigių.
               
            
               
                  3.
               
               
                  Procedūros, kuriomis užtikrinama, kad jei negalima susigrąžinti lėšų, būtų nustatyta priežastis, kad būtų galima įvertinti, ar valstybė narė turėtų atlyginti Sąjungos biudžeto išlaidas.
               
            
               
                  4.
               
               
                  Visų mokėtinų sumų pripažinimo ir tokių skolų įrašymo į skolininkų knygą prieš jas atgaunant sistema.
               
            
               
                  5.
               
               
                  Procedūros, kuriomis užtikrinama, kad skolininkų knyga būtų reguliariai patikrinama, siekiant užtikrinti jos patikimumą ir išsamumą.
               
            H.   Pažeidimų nustatymo ir kovos su sukčiavimu procedūros
      
      
               
                  1.
               
               
                  Pažeidimų apibrėžtys laikantis Sąjungos reikalavimų.
               
            
               
                  2.
               
               
                  Mechanizmai, kuriais užtikrinama, kad pažeidimai būtų nustatyti laiku ir kad iškart būtų imtasi taisomosios priemonės.
               
            
               
                  3.
               
               
                  Proporcingų kovos su sukčiavimu priemonių nustatymo procedūros.
               
            
               
                  4.
               
               
                  Procedūros, kuriomis užtikrinama, kad Komisija būtų informuojama apie nustatytus pažeidimus ir reikiamais atvejais apie bet kokias taisomąsias priemones, kurių imtasi metinėse finansinėse ataskaitose.
               
            I.   Audito seka
      
      Procedūra, kuria užtikrinama tinkama audito seka pagal įgyvendinimo reglamentą, priimtą remiantis Reglamento (ES) Nr. 514/2014 27 straipsnio 5 dalimi, pateikiant patvirtinamuosius dokumentus, kurie bus laikomi atsakingos institucijos patalpose ir kurie susiję su projektų atranka, paramos gavėjo pateiktų finansinių reikalavimų apmokėjimo leidimų išdavimu, finansinių ataskaitų teikimu ir apmokėjimu, taip pat avansų ir skolų tvarkymu.
      3.   Vidaus informacija ir ryšiai
      
      A.   Ryšiai
      
      
               
                  1.
               
               
                  Procedūros, kuriomis užtikrinama, kad:
                  
                              a)
                           
                           
                              visi Sąjungos teisės aktų pakeitimai būtų užfiksuoti;
                           
                        
                              b)
                           
                           
                              instrukcijos, duomenų bazės ir kontroliniai sąrašai būtų atnaujinti, kad būtų laiku atsižvelgta į tuos pakeitimus, ir
                           
                        
                              c)
                           
                           
                              visi suinteresuotieji subjektai, kaip antai įgaliotoji institucija, būtų laiku informuoti apie šiuos pokyčius.
                           
                        
            
               
                  2.
               
               
                  Procedūros, kuriomis užtikrinama, kad visi paramos gavėjai turėtų reikiamą informaciją ir galėtų vykdyti savo užduotis ir veiksmus.
               
            
               
                  3.
               
               
                  Procedūros, kuriomis užtikrinamas tinkamas ex post informacijos apie atrankos proceso rezultatus teikimas paraiškų teikėjams.
               
            B.   Informacinių sistemų saugumas
      
      
               
                  1.
               
               
                  Naudojamos (-ų) informacinės (-ių) sistemos (-ų) saugumas atitinka naujausius tarptautiniu mastu pripažintus standartus.
               
            
               
                  2.
               
               
                  Procedūros, kuriomis užtikrinama, kad finansinės ir technologinės priemonės atitiktų riziką.
               
            4.   Vidaus stebėsena ir ataskaitų teikimas
      
      A.   Vidaus dokumentai ir ataskaitos
      
      
               
                  1.
               
               
                  Dokumentais pagrįstos procedūros ir atitinkami kontroliniai sąrašai, kurie turi būti užpildyti siekiant:
                  
                              a)
                           
                           
                              padėti Reglamento (ES) Nr. 514/2014 12 straipsnio 4 dalyje nurodytam stebėsenos komitetui atlikti savo darbą ir teikti jam informaciją, kuri yra reikalinga jo užduotims vykdyti, visų pirma duomenis, susijusius su nacionalinės programos tikslų įgyvendinimo pažanga, finansinius duomenis ir rodiklių bei orientyrų duomenis;
                           
                        
                              b)
                           
                           
                              parengti metines ir galutines įgyvendinimo ataskaitas ir jas pateikti Komisijai;
                           
                        
                              c)
                           
                           
                              parengti dokumentus, laikomus metinio likučio mokėjimo prašymu, nurodytu Reglamento (ES) Nr. 514/2014 44 straipsnyje;
                           
                        
                              d)
                           
                           
                              užtikrinti, kad aukščiausiajai vadovybei būtų pateiktos visos reikalingos ataskaitos ir informacija, kad būtų galima veiksmingai stebėti programų, už kurias ji atsakinga, įgyvendinimą, ir
                           
                        
                              e)
                           
                           
                              užtikrinti, kad aukščiausiajai vadovybei būtų pateiktos jų sistemų veikimo nepriklausomų vertinimų ar auditų ataskaitos.
                           
                        
            
               
                  2.
               
               
                  Dokumentais pagrįstos ataskaitų teikimo ir stebėsenos procedūros, kai užduočių vykdymą atsakinga institucija patikėjo kitai įstaigai.
               
            B.   Kitų užduočių, kurias atlieka ne pačios institucijos, stebėsena
      
      
               
                  1.
               
               
                  Kai įstaigos veikia atsakingos institucijos atsakomybe, išskyrus įgaliotąsias institucijas, procedūros, kuriomis užtikrinama, kad veiktų priežiūros mechanizmai, kuriais užtikrinamas patikimas finansų valdymas.
               
            
               
                  2.
               
               
                  Kai kontrolės veikla pavedama kitam subjektui, procedūros, kuriomis užtikrinama, kad veiktų priežiūros mechanizmai, kuriais užtikrinama bendros kontrolės metodika ir veiklos nuoseklumas.
               
            
               
                  3.
               
               
                  Kai atsakinga institucija perduoda veiksmus, procedūros, kuriomis užtikrinama, kad būtų laikomasi šio reglamento 5 straipsnio 4 dalies.